Predkladacia správa

Cieľom predloženého materiálu je zaktualizovať a upresniť kompetencie podpredsedu vlády SR pre európsku integráciu, ľudské práva a menšiny (ďalej len „podpredseda vlády SR“) v oblasti európskej integrácie.

Začleňovanie Slovenskej republiky do Európskej únie sa v súčasnosti nachádza v záverečnom štádiu. Je reálny predpoklad, že Slovenská republika uzatvorí všetky negociačné kapitoly s Európskou úniou do konca tohto roka. 

Je nevyhnutné, aby jednotlivé orgány štátnej správy fungovali efektívne a každý poznal svoju pôsobnosť a zodpovednosť, aby nevznikali kompetenčné nejasnosti medzi jednotlivými orgánmi, ktoré by mohli zabrzdiť, resp. spomaliť či narušiť integračný proces.

Kompetenčná pôsobnosť podpredsedu vlády SR je pomerne široká, preto je potrebné zaktualizovať a upresniť tieto kompetencie a jasne vymedziť oblasti pôsobnosti. Tento materiál sa zaoberá kompetenciami podpredsedu vlády SR výlučne v oblasti európskej integrácie a kompletizuje úlohy a kompetencie vyplývajúce z platných uznesení.

Kompetencie podpredsedu vlády SR spočívajú v nasledovných oblastiach eurointegračného zamerania:
1.	oblasť zahraničnej pomoci
2.	oblasť prístupového procesu
3.	oblasť komunikačnej stratégie 

Ďalším problémom je, že niektoré uznesenia vlády SR zaväzovali podpredsedu vlády SR pre európsku integráciu ad personam (t.j. na meno konkrétneho podpredsedu vlády SR pre európsku integráciu). Uložené úlohy sú stále platné a je preto nevyhnutné aktualizovať vykonávateľa uznesenia.

Predkladaný materiál obsahuje popis všeobecnej koordinácie v oblasti európskej integrácie, ktorú zabezpečuje podpredseda vlády SR, popis koordinácie poradných a pracovných orgánov (Ministerská rada vlády pre európsku integráciu, Konzultačný výbor, Pracovný výbor), koordinácie finančného riadenia predvstupových fondov, ako aj aktualizuje úlohy pre podpredsedu vlády a stanovuje nové úlohy na najbližšie obdobie.

Z hľadiska európskej integrácie materiál definuje úlohy podpredsedu vlády SR v oblasti koordinácie, riadenia, monitorovania a kontroly, ktoré vyplývajú z prijatých zákonov a uznesení vlády SR. 

Materiál nezakladá žiadny priamy vplyv na štátny rozpočet, rozpočty územných samospráv, životné prostredie a zamestnanosť.